钦定古今图书集成/历象汇编/庶征典/第182卷 > 《乌蝗纪异》梁·云构
## 钦定古今图书集成/历象汇编/庶征典/第182卷 > 《乌蝗纪异》梁·云构

当丙午之秋，螟蝗突来，飞蔽天日，过兰七昼夜乃绝。
询之农夫，有生八九十未尝见其异者，所食禾黍略
尽。及辛亥，再罹其患，虽捕之者授钱授粟，而猖獗弥
甚，瓯窭污邪，削如也。遂宁陈侯，以是冬始受邑符，乃
效青州故事，开仓哺之，民用是以无忧。闲岁大熟，方
颖栗时，蝗复来视前焰愈张，锋愈迅，所至一空。农夫
饷妇，啼号大作，声震原野。蝗方抵兰，忽有群乌结阵
待之。蝗方会食，乌辄怒飞而起，利距长喙，惨如刀砧。
蝗之死于搏击者可什之五，被创者可什之三，垂翅
而遁者可什之二。邻郡皆苦蝗，独于兰无犯。乌实有
灵，然有以召之，佥曰：“侯之力也。即以方汉，渤海诸君
子何多让焉？”一时谣颂遍作，旁及邻郡，皆诧其事，而
窃有咏焉。余汇之得三百篇，因书以纪异。